**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у члану 97. тач. 4, 16. и 17. Устава Републике Србије, којима је, између осталог, прописано да Република Србија уређује и обезбеђује безбедност Републике Србије, организацију, надлежност и рад републичких органа, и да обезбеђује друге односе од интереса за Републику Србију.

**II. РАЗЛОЗИ ЗА ДОНОШЕЊЕ ЗАКОНА**

Закон о информационој безбедности („Службени гласник РС”, бр. 6/16 и 94/17) донет је у јануару 2016. године и уредио је мере заштите од безбедносних ризика у информационо-комуникационим системима, одговорности правних лица приликом управљања и коришћења информационо-комуникационих система и надлежне органе за спровођење мера заштите, координацију између чинилаца заштите и праћење правилне примене прописаних мера заштите. Овај закон донет је у периоду пре усвајања Директиве ЕУ о мерама за висок ниво безбедности мрежних и информационих система у Европској унији број 2016/1148 (НИС директива), која је усвојена у јулу 2016. године. Иако је био донет пре усвајања ове директиве, Закон је у великој мери усклађен са овом директивом, будући да садржи решења која одговарају одредбама наведене директиве. Изради измена и допуна Закона о информационој безбедности приступило се првенствено из два разлога: први је преостало усклађивање са одредбама НИС директиве ради постизања потпуне усаглашености, а други је унапређење постојећих законодавних решења на бази потреба утврђених на основу досадашње примене закона.

Ради преосталих усклађивања са НИС директивом, у Предлогу закона извршене су следеће измене и допуне:

* допуна области у којима се користе ИКТ системи од посебног значаја, и то област дигиталне инфраструктуре и услуга информационог друштва (члан 6.);
* одређено је да се пре јавног објављивања обавештења о инциденту од стране надлежног органа изврше претходне консултације са оператором ИКТ система од посебног значаја који је доставио обавештење о инциденту (члан 11.);
* предвиђена је допуна одредаба о Националном ЦЕРТ-у које се односе на његову надлежност и потребне капацитете (члан 15.).

Током примене закона утврђена је потреба за изменом и допуном одређених норми, у циљу ефикаснијег спровођења закона у пракси. Сходно томе, Предлогом закона предвиђено је следеће:

* укључивање Народне банке Србије у рад Тела за координацију послова информационе безбедности (члан 5.);
* допуна области у којима се користе ИКТ системи од посебног значаја (производња и снабдевање хемикалијама, члан 6.);
* таксативно су набројане обавезе ИКТ система од посебног значаја (члан 6а);
* успостављање Евиденције оператора ИКТ система од посебног значаја (члан 6б);
* дефинисан је начин обавештавања о инцидентима који значајно угрожавају информациону безбедност преко портала Надлежног органа или Националног ЦЕРТ-а у јединствени систем за пријем обавештења о инцидентима (члан 11.);
* обавеза Народне банке Србије и РАТЕЛ-а да добијена обавештења о инциденту проследе Надлежном органу (члан 11.);
* достављање обавештења о инциденту који је повезан са значајним нарушавањем информационе безбедности, којe има или може имати за последицу угрожавање националне безбедности, Безбедносно-информативној агенцији (члан 11.);
* дефинисани су инциденти који треба да се пријаве, а који могу да имају значајан утицај на нарушавање информационе безбедности (члан 11а);
* одређена је обавеза ИКТ система од посебног значаја да достављају статистичке податке о инцидентима који могу да имају значајан утицај на нарушавање информационе безбедности (члан 11б);
* дефинисана је сарадња ЦЕРТ-ова у Републици Србији (члан 15а);
* додате су одредбе о заштити при коришћењу информационо-комуникационих технологија (члан 19а).

Наведене измене закона допринеће бољој повезаности свих релевантних актера у области информационе безбедности, будући да се Предлогом закона предвиђа успостављање евиденције ИКТ система од посебног значаја. На тај начин Надлежни орган и Национални ЦЕРТ имаће могућност интензивније сарадње са свим операторима ИКТ система од посебног значаја, нарочито у случају када се дешава инцидент, али у смислу пружања подршке, препоруке и савета за заштиту ИКТ система од посебног значаја.

Значајно унапређење лежи и у чињеници да је Надлежни орган успоставио Јединствени систем за пријем обавештења о инцидентима, тако да их ИКТ системи од посебног значаја обавештења могу прослеђивати преко портала Надлежног органа и Националног ЦЕРТ-а. Ово решење доприноси ефикасности пријављивања инцидената, као и потпуној информисаности свих релевантних учесника (Надлежни орган, Национални ЦЕРТ) који потом могу да учествују у отклањању инцидента.

Такође, Предлог закона предвиђа одредбе о Националном ЦЕРТ-у које се односе на јачање капацитета Националног ЦЕРТ-а, како би се успоставило благовремена и ефикасна подршка у случају инцидента, а за такву врсту подршке неопходно је стручно особље, одговарајућа инфраструктура у смислу опреме и просторија за рад, чије обезбеђивање је предвиђено Предлогом закона. Како Национални ЦЕРТ има и улогу превенције у области информационе безбедности, предвиђено је достављање статистичких података од стране ИКТ система од посебног значаја на бази којих ће Национални ЦЕРТ имати могућност израде адекватних анализа у области информационе безбедности и на основу чега ће припремати препоруке и савете за мере заштите у овој области.

С обзиром да је препозната потреба за континуираном сарадњом ЦЕРТ-ова у Републици Србији, предвиђене су одредбе којима се дефинише ова сарадња кроз организацију редовних заједничких састанака, а посебно у случају инцидената који значајно угрожавају информациону безбедност у Републици Србији.

Имајући у виду важност питања безбедности на интернету, Предлогом закона дефинисане су одредбе којима се предвиђају мере за безбедност и заштиту на интернету, као и генерално приликом коришћења информационо-комуникационих технологија.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

У члану 1. врше се измене и допуне појмова у Закону.

Чланом 2. додаје се нови члан 3а који се односи на обраду података о личности приликом вршења надлежности и испуњења обавеза из овог закона.

Чланом 3. допуњује се члан 5. Закона тако што се предвиђа укључење Народне банке Србије у рад Тела за координацију послова информационе безбедности.

У члану 4. мења се члан 6. Закона који се односи на одређивање ИКТ система од посебног значаја у Републици Србији.

Чланом 5. додају се нови чл. 6а и 6б који се односе на дефинисање обавеза ИКТ система од посебног значаја и на Евиденцију оператора ИКТ система од посебног значаја.

Чланом 6. врше се прецизирања појединих термина који се односе на мере заштите ИКТ система од посебног значаја.

У члану 7. мења се члан 11. Закона којим се уређује обавештавање о инцидентима који могу да имају значај на нарушавање информационе безбедности.

У члану 8. додају се нови чл. 11а и 11б, који уређују значајне инциденте које треба пријавити, као и достављање статистичких података о инцидентима Националном ЦЕРТ-у.

У члану 9. врши се језичко прилагођавање у члану 12. Закона.

Чланом 10. додаје се назив члана 13. који гласи: „Самостални оператори ИКТ система”.

Чланом 11. предвиђа се сходна примена одредаба о самосталним операторима ИКТ система на Народну банку Србије.

Чланом 12. се мења члан 14. из правнотехничких разлога, будући да се пун назив Националног центра за превенцију безбедносних ризика у ИКТ системима и скраћење његовог назива већ појављују у члану 6б Закона.

Чланом 13. мења се члан 15. који уређује надлежности Националног ЦЕРТ-а.

Чланом 14. додаје се члан 15а којим се уређује сарадња ЦЕРТ-ова у Републици Србији.

Чланом 15. се додаје се назив члана 16. „Надзор над радом Националног ЦЕРТ-а”.

Чланом 16. врши се промена члана 17. тако да одређује да Национални ЦЕРТ доноси Правилник о ближим условима за упис у Евиденцију Посебних центара за превенцију безбедносних ризика у ИКТ системима.

Чланом 17. врши се измена у члану 18. који се односи на промену назива досадашњег ЦЕРТ-а републичких органа.

Чланом 18. допуњује се члан 19. Закона тако што се додаје назив који гласи: „ЦЕРТ самосталног оператора ИКТ система”.

Чланом 19. додаје се нови члан 19а који регулише заштиту при коришћењу информационо-комуникационих технологија.

Чл. 20. и 21. мењају се и допуњују прекршајне одредбе Закона.

Чланом 22. утврђују се рокови за доношење подзаконских аката.

Чланом 23. утврђује се ступање на снагу овог закона.

**IV. СРЕДСТВА ПОТРЕБНА ЗА СПРОВОЂЕЊЕ ЗАКОНА**

За спровођење овог закона није потребно обезбедити средства у буџету Републике Србије.